amanoisuno/poetBack huggingface dataset:
謝孫仲益察院借示詩卷 張守 
客游跨兩春，胸次飽塵滓。無人抉河漢，爲我一浣洗。故人富清製，放筆如翻水。此間渺無津，滂沛到筆底。長鬚遣大軸，光彩照窗几。我時食對案，驚喜失筯匕。風雅間何闊，稍復聞正始。滌除塵想滅，肝肺挹清泚。早年上金閨，氣劘諸彦壘。風斤運無旁，四座羞血指。駸駸跨驄馬，奔輪不容柅。負大難爲力，得坎聊復止。熙辰崇盛典，潤色待東里。風雲吐憤鬱，事業振奇偉。餘暇賦天台，金聲追祖禰。
洪慶善提刑罷官過建康惠詩和答 張守 
若人儒林秀，俊聲自孩提。振鬛日千里，衆眼驚月題。盍登要路津，獻納蘇黔黎。聊乘使者車，枳棘非鸞棲。戢翼下吳會，客路秋風凄。弭帆江之濵，歸夢先苕谿。寄傲水南北，忘懷玉東西。况乃味禪悦，已知昔途迷。坐笑老婆禪，杖拂勞提撕。祗應浩然氣，中宵吐虹霓。功名儻來遇，未免雲衢躋。秖今寵辱際，淵澄看旋鯢。龍鍾秣陵守，短髪那勝箆。邂逅見亹亹，野鶴羞凡鷄。言句謝筌栰，未易窮端倪。歸來見詹尹，寧復問突梯。
題王巖起樂齋 張守 
靜者悦山林，夸者慕鐘鼎。人生各有適，所樂滯一境。王郎超世姿，名教得深省。窮通付風雨，一笑萬累屏。閑居秖蔬水，開卷味自永。從事雖賢勞，游刃失綮肯。此心故休休，閲世徒耿耿。開軒理松菊，留客辦果茗。得趣地自偏，無塵句尤警。他年觀出處，廊廟即箕潁。
澄懷庵 張守 
憶昨避寇亂，與君連一墻。别來幾寒暑，杳如參與商。君與喪亂際，徜徉水雲鄉。十年林下夢，不到聲利塲。結庵劣容膝，不爲大盜藏。此懷那須澄，已作冰雪涼。花竹供四時，飲水樂未央。何當謝塵鞅，解纓濯滄浪。
嵐光臺 張守 
雲山屹長空，烟水湛深淥。築臺萬象表，領略在吾目。凝嵐翠欲流，煙光炯堪掬。盡洗纓上塵，長照杯中醁。
四達亭 張守 
胸中浩無旁，吞納九雲夢。高懷有所寄，亭中亦空洞。涼月侵風櫺，寒烟逼曉棟。達人意有餘，未許俗子共。
題閭丘氏巢鳳亭以其子登科胡茂老名之 張守 
令君命卿家，一經世遺子。煌煌丹桂枝，寂寞踰五紀。朅來山水縣，闢館貯書史。竹梧森翠碧，鸞鵠自停峙。翩翩丹穴雛，一鳴驚衆耳。綷羽覽輝翔，百鳥各披靡。英姿凌雲氣，玉頰編貝齒。唾手取青氊，父老爲驚喜。寧無英妙年，亦或拾青紫。上堂拜重慶，此事世無比。勉哉尊所聞，烟霄千萬里。五斗暫折腰，百錬無繞指。矯翼儀舜韶，作瑞明光裏。來者玩兹亭，甘棠同勿毁。
和曾宏父告别兼簡幕屬 張守 
奉詔辭北闕，把麾到南州。向來政已拙，老去語更偷。條教雖屢下，瘡痍何時瘳。猶喜豺虎息，稍解聖主憂。英英幕中彦，紅蕖汎清流。袖手聽婉畫，藥石兼珍羞。衰遲樗櫟姿，萬一桑榆收。吾人南豐秀，未應仄席求。飄泊乘别車，惠然肯來游。周旋見家規，會合非人謀。清詩日礱琢，不厭枯腸捜。束書赴嘉招，掉臂不我留。我無青玉案，何以報所投。從兹謝淚洳，龍門看吞舟。
秦楚材和六一先生秋懷因次韻送别 張守 
抱釁久羸瘠，兀若槁木枝。别離故作惡，未别意已悽。况此清商時，木落水潦歸。艤舟話心曲，未了舟欲移。借問何匆匆，直恐違官期。念此登臨意，何止騷人悲。子行不可留，子鬢殊未衰。痛飲置人事，江上鱸魚肥。
客居聞雁有感 張守 
涎涎社燕尾，嗈嗈霜雁聲。兩物巧相避，寸陰不得停。我來燕未歸，倐見雁南征。客遊何當還，節物凜可驚。哀歌撫長鋏，獨夜羞短檠。念營堂上巢，愧爾飛冥冥。
常山神祠 張守 
籃輿破霜曉，駕言郡城南。雲山爲好色，風日仍清酣。古祠據山腹，深堂静潭潭。我來何所禱，禍福久已諳。頑冥亦天資，乞靈漫懷慙。同來得我軰，勝處思窮探。爽氣排俗慮，濁醪侑清談。卧碑一拂拭，古鏡開塵函。斯人已仙去，寒泉獨清甘。扶藜山崷崒，放目窺渾涵。前瞻羣峰翔，九僊駐飛驂。後俯歸路迷，城郭埋烟嵐。平生丘壑姿，回首不我堪。歸來耿不寐，青燈對書龕。
姚志道有書輒不借戲呈 張守 
我來春未動，兀坐秋忽老。客懷飽世味，塵土不容澡。尚餘筆硯癖，俯仰半華皓。中年得異書，夜諷或至卯。爾來口生棘，妙語時耳剽。故人吾臭味，囊帙富緗縹。什襲祕不傳，凜若璧在趙。念兹訪遺逸，從人掇殘藁。何當發其藏，囷廪一傾倒。窮途百態惡，歸思疾飛鳥。終當餽所有，共此絕代寶。歲晚同吟哦，乘風上蓬島。
客居坐無茵褥賓至常苦之戲作 張守 
廣文坐客寒無氊，少陵人來坐馬韉。胸中富等千户侯，不使囊中餘一錢。嗟予久客貧到骨，兀坐長恐藜床穿。才名未踏兩公閾，窮愁何遽容爭先。畫餅端知不餬口，筆耕輒亦遭無年。媿無文茵薦佳客，促膝危坐如寒蟬。君不見漢朝博士能說經，五十餘席輸戴憑。又不見袁尚索席藉凍地，不意頭顱行萬里。空榻蕭然亦安穏，得失榮枯付天理。金狨覆鞍容墜傷，禍福由來相伏倚。
題舍弟舒嘯亭 張守 
不羡高門聫甲乙，欲傍林泉老蓬蓽。田間築室路三杈，亭子蔭茅簷四出。春霖竹牖上蝸牛，夏夜藜床吟蟋蟀。茅亭雖小容舒嘯，丘壑胸中故超軼。晨窗晚逕足披風，細柳修篁長障日。閉關已作柴桑趣，况有腴田供種秫。客來共醉甕頭春，長嘯一聲百憂失。遥想妖氛纒象魏，忍見風塵侵警蹕。勿憂蘇門真避世，要似武侯時抱膝。我紆郡紱病且衰，欲報君恩老無術。簪裳未覺柴栅殊，鼓吹殆與池蛙一。簿領幾回迷老眼，况復伸眉縱狂率。已慙成瑨功曹諺，空憶劉琨胡騎逸。遐想東臯落成處，欲往從之足雙桎。夢君琢句俯清流，春草池塘到詩律。便應投紱賦歸來，肯待子平婚嫁畢。
題畫 張守 
二松偃蓋勢曲拳，二松疏幹凌風烟。霜姿舒卷全于天，笑看草木爭春妍。杖藜誰子行蹁蹮，欲渡略彴迴溪船。令我清夢歸林泉，漳江流駛行可沿。
和族叔祖古風 張守 
去年謝病辭黄屋，夜夜鄉心夢相續。今年罷郡理菟裘，喜在家庭厠蘭玉。阿翁年德冠吾宗，時親典刑聽約束。懷奇終待玉三獻，世路不堪珠九曲。愛酒惟憂北海空，居貧不作揚雄逐。如何蔬糲肯淹留，不爲盤餐爲宗族。忘懷一醉見天真，窮達寧煩詹尹卜。歸作長歌寫悲壯，千載騷人可奴僕。客星在天翁莫愁，赫赫太陽升若木。
送提刑劉嶠解印還朝二首  其一 張守 
贈君吉水麝煤之玄玉，毗陵兔穎之毛錐。玄玉磨研勝點漆，毛錐揮洒如印泥。增光纒龍之大字，煥發吐鳳之英詞。玉旒光邉借前箸，便好再勒中興碑。
送提刑劉嶠解印還朝二首  其二 張守 
贈君西蜀衛生之藥，南臺送别之詩。藥驅陰邪保真氣，詩叙平昔同襟期。願言加餐錫難老，念兹分袂送將歸。時有平安寄來雁，慰我别後長相思。
次韻范寥孟冬大閲之什 張守 
承平不用衛與英，赤子頻弄潢池兵。猰貐向恃七閩險，彗孛欲翳三辰明。吾皇南顧念凋瘵，舊臣雖老堪一行。奉詔褰帷問瘡痏，一意摩拊無他營。爾來松溪掃遺孽，卒歲不復枹鼓鳴。九農豐登四郊静，孟冬大閲張軍聲。摩天金鼓動霜曉，井鉞色正參旗横。羽箭犀利七札薄，鐵騎馳突一鳥輕。戰士人人逞驍儁，猛將一一懷忠精。吾軍如此粗可用，縱有綠林何足平。獨公之家雄洛京，人物接武多名卿。天涯邂逅見典刑，豈止一善宜盱衡。胸中韜鈐想餘事，筆下文采常知名。登塲縱觀重感慨，那得萬騎聽使令。通和強敵固下策，自古三王猶有征。得君耆艾將神武，定看却敵賢長城。
豐歲行 張守 
早禾飽熟收山場，晚禾碩茂青吐芒。五風十雨作豐歲，一飽何以酬蒼蒼。牛遭癘疫大半死，挽犁豈誇人力強。妻兒翁媪共耕鑿，勤勞有此一稔償。人言穀賤三農傷，我喜不乏三軍糧。邉騎長驅自送死，卒致一怒煩君王。將軍輸忠士賈勇，獻俘獻捷來相望。忍令戰士有饑色，努力收斂輸太倉。勿言無以飽妻子，湏知餓死勝兵死。
晚霽獨坐戲呈周元舉劉希范許少伊同舍諸兄二首  其一 張守 
吏散無人跡，風回掃積氛。虛涼簷際得，遠響靜中聞。樹色深留暝，爐烟細裊雲。此間應有句，端合與君分。
晚霽獨坐戲呈周元舉劉希范許少伊同舍諸兄二首  其二 張守 
疾風迴急雨，碧瓦散晴氛。幽趣何人共，微吟得自聞。扶笻翻倦鳥，岸幘送歸雲。病惱新涼夕，孤斟負十分。
出郊奉祠 張守 
薄霧林花潤，微風沙水清。鴻歸心共遠，鷗泛眼偏明。寸祿秋毫累，分陰尺璧輕。滄浪端可濯，藿食了餘生。
題潤公看經室 張守 
潤公看經室，山氣翠霏霏。花雨當軒墮，松雲入座飛。鑿池泉繞霤，採木露沾衣。欲覓三山石，空慙心賞違。
元舉希范見和佳篇皆有懷歸之意頗合鄙趣因次元韻 張守 
湖海關幽夢，峰巒想翠氛。詩囊閑事業，禪衲舊知聞。白簡留任昉，玄文付子雲。飛潛俱有適，物理聽羣分。
撫屬游君病起惠詩次韻 張守 
蛇影沉杯裏，牛鳴震坐傍。晦明生癘疫，神物護忠良。喜復神明舊，閑宜日月長。關心一枰上，黑白已分行。
王承可惠官字韻詩次韻二首  其一 張守 
才疏空許國，老去漫爲官。長病同玄晏，多言愧懶殘。歸心隨贛水，愁眼望桑乾。自笑髪如鶴，羞看鏡裏鸞。
王承可惠官字韻詩次韻二首  其二 張守 
昔年留建業，授館厠嘉賓。忝竊慙高位，淹留有故人。相逢青鬢在，誰信白頭新。晚歲良田熟，東阿豈漫云。
獲從樞密徐公游者累月雖接名理不敢言詩念揮斤般郢之門古人所誚也日者惡語流傳不圖徹聽過蒙奬譽形之篇什輒復次韻叙謝 張守 
詩壇推宿將，一諾重千金。長怯雷門過，惟堪澤畔吟。數篇真漫興，三歎沗知音。佳句如傳法，慇懃慰夙心。
和王巖起惠二詩  其一 張守 
頻年分將閫，那敢厭粗官。花著雙眸暗，霜侵兩鬢殘。四郊才罷警，七澤忽憂乾。未報君恩重，清高愧伯鸞。
和王巖起惠二詩  其二 張守 
勝流還入幕，賢否數嘉賓。婉畫無遺慮，佳言更可人。中郎才簡亮，開府句清新。淥水稱佳麗，於今不足云。
和答少伊 張守 
秋雨厭煩濁，清詩静垢氛。向來佳句法，不遣俗人聞。和氣回霜簡，閑心付嶺雲。只應明主眷，符水未容分。
獨夜耿耿至旦蚤作偶書 張守 
久客迷歲月，勞生念斗升。寒侵風卷幔，夜靜月窺燈。暗穴鳴饑鼠，晨窗上凍蠅。起來看鏡懶，種種髪鬅鬙。
野飲 張守 
斜日明官柳，飛紅綴客衣。隔林鶯對語，掠水燕爭飛。野飲聊排悶，羈懷得解圍。言歸歸未可，今昨兩俱非。
胡已茂端明同年挽詞  其一 張守 
孝友終身篤，詞章一世英。艱難扈行在，憔悴老承明。歸院花塼影，趨朝革履聲。一麾隨逝水，塵迹想平生。
胡已茂端明同年挽詞  其二 張守 
道德文恭並，才猷修簡親。中庸漢伯始，清獻晉平春。望襲高華胄，身終侍從臣。不諧三老約，華屋繐帷新。
送秦楚材使高麗二首  其一 張守 
虀鹽太學鬢先秋，乘興聊爲漫汗遊。戲把漢旌行絕域，不因卭竹取封侯。波神侑飲鯨翻鱠，海雨催詩蜃吐樓。不獨鷄林傳好句，會看弭檝上瀛洲。
送秦楚材使高麗二首  其二 張守 
學士風流異域傳，幾航雲海使南天。不因名動五千里，豈見文高二百年。貢外别題求妙札，錦中翻様織新篇。淹留却恨鴛行舊，不得飛觴駐蹕前。
送提刑劉嶠解印還朝 張守 
老懷欲别已辛酸，再歲周旋瞬息間。誰遣暮潮催兩槳，却應清夢掛三山。功名不許淹行色，談話何時復解顔。鵷鷺行間如借問，爲言衰謝合投閑。
紹興丁已以大禮館客恩奏族叔祖有詩見戲次韻和答二首  其一 張守 
少室山中計已成，卧看朝市等蠅營。對門山雪惟詩思，過眼秋雲即宦情。長恐搢紳嘲捷徑，勿緣升斗誚虚名。翁看肉食顔如甲，何似村醪一笑赬。
紹興丁已以大禮館客恩奏族叔祖有詩見戲次韻和答二首  其二 張守 
衣冠相望兩卿家，列鼎當年辦咄嗟。後裔不應猶短褐，除書未怕失丹砂。恩光漫欲霑宗族，品秩何勞問等差。莫笑青衫同畫餅，也勝辛苦踏槐花。
送仲并倅湖州 張守 
佳麗江山得共遊，一時賓主亦風流。鳥飛魚泳青油幕，虎踞龍盤白鷺洲。坐席未温俄告别，題輿催上莫淹留。苕溪尺五煙霄近，入手功名不自由。
伯恭侍郎自吳門謝事有詩和者無慮百餘人矣且命屬和不可辭次韻 張守 
滄江洗盡眼中埃，飽看江山句更裁。風引前旌如挽去，山迎歸棹欲飛來。捐軀許國憂心在，袖手還家笑口開。應念龍鍾豫章守，沉迷薄領日回回。
次韻張煇惠詩三首  其一 張守 
詩隣可卜擬誅茅，好句人間見一毫。吟就鉢聲應未絕，流傳紙價頓能高。謬成燕雀追黄鵠，已作蜻蜓避百勞。清夜月窗裁警句，霜梧風竹助蕭騷。
次韻張煇惠詩三首  其二 張守 
投老須營一把茅，晚親珠玉看揮毫。賦牛絕敏驚曹植，刻鵠無成愧伯高。已放閑身栖寂寞，時憑佳句洗塵勞。喜逢載酒經過客，老去無心作反騷。
次韻張煇惠詩三首  其三 張守 
老依背郭蔭堂茅，寒夜微吟自削毫。羨子筆迴霜氣勁，驚人句與月魂高。極知蹇足追隨苦，便覺長鬚走送勞。因識盧郎是佳器，定能痛飲誦離騷。
張子華作詩誤用事有詩訟其過因次元韻 張守 
咳唾成詩未許攀，腹中應著綺千端。畫蛇思巧因饒足，倚馬才高肯駐鞍。割肉固非方朔社，蒸壺曾入老盧盤。小瑕不揜千金璧，能事寧容俗眼看。
王承可再示次韻 張守 
爲寮東越肯忘年，南越相逢兩皓然。杜守謬容居召後，楊文那敢在王前。誰能狡兔營三窟，深羨神龍襲九淵。便合從公下吳會，濟時無術擬求田。
張子華屢爲唱篇有詩要予爲首唱次韻謝之二首  其一 張守 
百篇無一可譏評，落紙銀鈎慕伯英。足蹇向來甘後乘，敵勍真合避先聲。探驪君每珠先獲，類鶩吾慙鵠不成。十五大都須趙璧，無勞鼠璞換秦城。
張子華屢爲唱篇有詩要予爲首唱次韻謝之二首  其二 張守 
詩名宗黨不虛傳，又復舂容見大篇。李蔡名甘居廣下，照隣文合在楊前。盤斜敢下長鯨釣，引路須煩老驥先。紙貴韋郎一千首，不妨頻覓浣花牋。
李漢老參政寄和文字韻詩次韻謝之 張守 
高誼天涯日講聞，欲趣函丈畏深文。佳言阻聽霏霏屑，秀句欣披藹藹雲。鴛序略同慙晚遇，鑾坡並直記宵分。中朝多少登龍客，應擬沙堤御李君。
楚材出示汪廷俊唱和詩次韻 張守 
大篇作者鬭舂容，肯爲明時歎不逢。通塞任分蝸兩角，唱酬應秃兔千鋒。光依日月從初載，名在蓬瀛第幾重。聯轡盍歸廊廟去，支離容我受三鍾。
丞相惠詩復次前韻  其一 張守 
學道居慙邴曼容，典刑今向海邊逢。德容璞玉長涵潤，才刃硎刀始瑩鋒。養壽不憂潘鬢二，趣裝行覲舜瞳重。期公展盡調元手，盛取勲名勒景鐘。
丞相惠詩復次前韻  其二 張守 
開函三復似南容，入眼清詩左右逢。絕唱自應開奧窔，全提誰敢觸機鋒。朱絃清越宜三疊，寶玉森羅富五重。袖手吟邊無好句，冥搜空恨五更鐘。
李道士惠詩次韻二首  其一 張守 
澤國秋霖漲渺瀰，天都久客厭驅馳。不辭短褐供萊戲，苦憶長頭課楚詞。帳望巾車陶靖節，浪聞推轂鄭當時。此身長恐儒冠誤，已媿當年學稼遲。
李道士惠詩次韻二首  其二 張守 
秋空目斷白雲飛，過隙奔駒激箭馳。愛日王符空著論，悲秋宋玉漫徴詞。問天擬决行藏計，擇地猶難喜懼時。負郭儻容供旨味，窮年衡宇足棲遲。
次川字韻 張守 
此生休問小行年，合抱遺經老玉川。處世長懷方外友，羨君今作地行僊。風塵京洛傷羈旅，雲水江鄉渺接連。歸夢但隨南雁去，懶追鵰鶚上青天。
再惠詩有學仙之意次前韻 張守 
紅塵飄轉任吾年，羞媿丹砂葛稚川。海上黿鼉誰可駕，淮南鷄犬故能仙。棄家似欲追梅福，琢句何妨學惠連。待爾藥爐丹就日，御風同訪洞中天。
雨中復惠詩仍次前韻 張守 
性靈陶冶賴遺篇，秋水愁看灌百川。索米誰憐身是客，餐霞還恨骨非仙。鳥驚急雨來還去，雲敵衝風斷復連。好句時時慰愁絕，仰慙高義薄雲天。
又詩有卜荆溪之意雅合鄙懷因次韻二首  其一 張守 
短檠心醉養生篇，擬築高峰看逝川。野性合休林下鞅，枯腸常愧飲中仙。化羝未是左元放，檄虎先煩顧少連。何處羽衣從漫汗，君山千仞水如天。
又詩有卜荆溪之意雅合鄙懷因次韻二首  其二 張守 
心醉微言九九篇，浩如滄海翕支川。著書柱史家傳道，辟穀留侯世學僊。蠧簡倦推三豕渡，長弓那解兩禽連。極知無用宜幽隱，杜曲無田擬問天。
被召赴經筵途中偶成 張守 
度嶺三年歎陸沉，一抛城市洗塵襟。雷霆激石泉聲怒，煙雨埋雲樹色深。食肉向無編貝齒，憂時空有未灰心。露門勸講高華地，倦鳥終當返故林。
汴上小雨復霽 張守 
堤沙不起潤如酥，坐看飛雲自卷舒。麥隴人閑牛舐犢，柳陂波淺鷺窺魚。殘花糝徑東風後，碧草粘天暮雨初。分付榮枯蝸兩角，濁醪青杏送春餘。
伯恭要賦薌林 張守 
相門耆舊典刑餘，戚里豪華習氣除。遊遍雲山行樂耳，種成香草賦歸歟。紉芳蘭畹餘幽佩，辟蠧芸堂有舊書。奎畫煌煌照林壑，只應門外看鋒車。
次韻李丞相園亭二首  其一 張守 
閑築池亭古刹邊，厭將勲業寫凌煙。柳湖寄傲王摩詰，丹鼎怡神葛稚川。樂聖一尊濃琥珀，平戎三尺舊龍泉。一邱勿作淹留計，袞繡歸時席夜前。
次韻李丞相園亭二首  其二 張守 
疏泉斸石寄高懷，仙藥名花取意栽。履道醉吟齊步武，平泉景物付雲來。菰蒲雨洗雙池净，松竹風傳萬壑哀。怪底茅齋頻下榻，故時賓客滿翹材。
僦居城南人皆笑其陋戲作因以自解 張守 
紛紛甲第照清都，誰信蝸牛亦自廬。未厭囂塵聊近市，不湏高大擬容車。窺牀夜月陪清冷，入户風埃痛掃除。豐屋從來招鬼瞰，却因容膝得安居。
題洗心亭次韻 張守 
不貯閑愁學子山，此心分付水雲間。臨池罷釣魚同樂，隱几忘機鶴伴閑。爲喜經臺依絕境，故安禪榻面孱顔。洪崖仙事皆陳迹，戲說遺巾笑李寰。
豫章離濟江亭 張守 
擬上籃輿趁曉晴，不妨小立聽江聲。青山合處江疑斷，野渡喧時潮欲平。雨脚又從天際起，霜毛偏傍鏡邊明。綠林未静煩宵旰，敢爲龍鍾歎遠行。
久客感懷 張守 
自笑行藏愧古人，歸與有意坐長貧。霜毛不種自生鬢，雲路無梯寧致身。春韮秋菘聊當肉，冬裘夏葛聽懸鶉。何當即買扁舟去，醉兀五湖煙雨春。
夜坐觀書 張守 
青燈隻影夜迢迢，賴有塵編洗鬱陶。此事長慙作吏廢，少功又笑爲儒勞。行藏老驥思千里，用否九牛亡一毛。端爲鱸魚挽幽興，擬飛煙艇破秋濤。
睡起戲書呈葛魯卿席大光周舉同舍諸兄 張守 
午夢初殘日未西，人情節物睡偏宜。花開花落紛無定，春到春歸漫不知。香縷細縈環堵室，槐陰清翳一枰棊。此間粗有超然處，雕琢天真却坐詩。
春晚即事 張守 
風條日萼半披殘，不用登臨意惘然。宿麥吐芒風卷浪，垂楊吹絮暖生煙。送春鶯友分明語，並水鳬雛取次眠。觸眼風光渾有味，人生行樂且加鞭。
早秋書事 張守 
江城暑退葉驚秋，環堵蕭蕭草樹幽。掃净塵心清似水，静看人態曲如鈎。一尊楚醴醇無敵，半榻湘波冷欲流。午枕日斜呼不省，夢魂還上五湖舟。
次韻曾天猷贈知宗趙端禮展鉢詩 張守 
幾人能信見前因，滿意肥甘豢色身。曾是鼎鐘華貴胄，肯同瓶鉢苦空人。招呼善友明初地，降伏心魔浄六塵。翻笑花間霑醉客，空看高冢卧麒麟。
送德遠樞密初召赴經筵 張守 
長驅敵騎傍淮淝，又是忠賢許國時。扶義東吳回日轂，宣威西蜀正參旗。暫逢貝錦辭黄閣，却續金華上赤墀。聯事烏臺餘病骨，仰看麟閣寫英姿。
舍弟寄和送行詩有倦游之歎因勉之 張守 
幾年頭角翳蒿萊，今日寧辭盡一杯。好向明時聊自試，莫緣荒逕憶歸來。白頭休歎從人後，青眼多應爲汝開。老去豈堪頻作惡，風帆目斷首空回。
和人晚秋白菊 張守 
溥溥清露洗殘粧，静倚疏籬暗吐芳。不逐黄花候秋節，笑看殷葉隕風霜。寒潭誰致南陽種，晚景宜登靖節堂。我對冰姿賡雪唱，騎騾無計度飛黄。
遊鳳池寺 張守 
鳳去池荒今幾年，碧梧翠竹故依然。鳴簷流水涓涓下，排闥羣山袞袞前。幸有清風繼蓮社，不堪斜日近虞淵。歸途滿眼春耕了，勸課無功愧力田。
友人惠猩猩毛筆一枝秃甚作詩戲之 張守 
猩毛意重鵝毛贈，老不中書一悵然。宜付削毫貧鄭灼，政堪握筆晉僧虔。判冥即合防抛失，瘞塜寧甘便棄捐。瓦研蓬窗吾臭味，秃翁相對且忘年。
婢子翻羮 張守 
杯羮卓午薦朝餐，一飽龜腸亦爾難。窮鬼還來調韓愈，夫人真欲試劉寛。尚餘食案韭三種，早悟官亭鱠兩盤。傳語廚人莫轑釡，不應餓死悔儒冠。
李似矩尚書挽詞二首  其一 張守 
元禮清門有四龍，雲孫遠跨舊家風。持荷入侍聲名早，仗鉞宣威節制雄。晚歲獨抛塵鞅外，高懷聊寄藥爐中。堂堂玉樹埋黄壤，何事凌煙欠此公。
李似矩尚書挽詞二首  其二 張守 
只今耆舊幾晨星，又失三朝一老成。許國忠規關社稷，絕塵奇表照簪纓。秖應鼎裏金丹就，無復廷中革履聲。才大故難供世用，空餘拱木翳佳城。
胡進彦挽詞 張守 
剸煩餘刃發硎刀，使節藩符久漫勞。腰綬六朝知壽考，懸車一紀足清高。光陰不用悲駒隙，温凊無違有鳳毛。晚綴葭莩公已病，送行無路首空搔。
惠彦光挽詞 張守 
聲馳太學俊游先，膏火窮年味絕編。百戰收名丹桂籍，一麾送老白雲邊。心閑要路門無轍，歲惡窮閻爨有煙。全福略無毫髪恨，更餘身後一經傳。
趙約不遠千里命駕相過中道寄示三詩姑和答一篇 張守 
霅水論交今有誰，兩翁華髪映朝衣。功名晼晚君流落，衰病栖遲我倦飛。叔夜相思能肯顧，子猷乘興却言歸。人生動是參商别，三復清詩對落暉。
題明皇聯鑣圖 張守 
風流誰復似三郎，並轡春風輦路香。漫說宫中行樂祕，畫圖千古記興亡。
戲題四老堂十首  其一 張守 
四老堂中四老人，飽經喪亂始收身。蒼顔鶴髪團欒坐，知是時平有幸民。
戲題四老堂十首  其二 張守 
兄弟當年七業興，精神如鶴齒如冰。升沈存没今如許，且作隨堂粥飯僧。
戲題四老堂十首  其三 張守 
已是平頭六十人，江湖身老寸心存。明窗净几翻經卷，深炷爐香答主恩。
戲題四老堂十首  其四 張守 
一派荆溪過枕前，喜從人境得幽偏。直疑身在煙波上，卧送飛帆落照邊。
戲題四老堂十首  其五 張守 
堂後堂前竹與梅，老人多半手親栽。何時更作閑花草，亦遣羣芳次第開。
戲題四老堂十首  其六 張守 
四時花草逐時新，袞袞年華過眼頻。景物無窮人自老，新花應解笑迎人。
戲題四老堂十首  其七 張守 
繫舟長傍柳堤陰，曳杖時穿竹徑深。薙草澆花課僮僕，更無餘事可關心。
戲題四老堂十首  其八 張守 
多病經時不著冠，岸巾長對倦雲閑。年來衰謝交遊絕，靖節柴門不用關。
戲題四老堂十首  其九 張守 
鶴養丹成鹿養茸，羣呦對舞傍衰慵。待看仙骨他年就，同訪蓬萊第一峰。
戲題四老堂十首  其一○ 張守 
商嶺偷生計已疏，橘中樂事亦區區。洛陽耆舊今黄壤，會有人傳四老圖。
題茘枝亭 張守 
色味清香美莫名，更憐圓樹碧亭亭。結根得所天然勝，爲對三台第一星。
竹亭詩和韻 張守 
直上煙霄碧玉抽，静搖月露冷光浮。堂堂勁節冰霜後，元老如今有壯猷。
和答錢文高四首  其一 張守 
閉門不復過高軒，夢蝶悠揚栩栩然。睡起杖藜經略彴，静看鷗鷺浴晴川。
和答錢文高四首  其二 張守 
毣毣精思愧鮑宣，如如不動契金仙。回觀争奪紛華地，已老吳蠶不復眠。
和答錢文高四首  其三 張守 
跡抛朝市不妨清，心照空華故自明。但憶滄浪時鼓枻，肯從金谷聽鳴筝。
和答錢文高四首  其四 張守 
覓句高攀孟浩然，藏經遠慕漢韋賢。深林小隱成幽趣，我得爲隣愧子先。
和答諸兄弟四首  其一 張守 
昔向丹墀侍玉軒，略無裨補髪蒼然。元非食肉封侯相，合抱遺經老玉川。
和答諸兄弟四首  其二 張守 
三州皇化未能宣，山水清奇記九仙。白首弟兄長掛夢，喜聽夜雨對床眠。
和答諸兄弟四首  其三 張守 
門對芙渠碧沼清，蕭蕭五柳似淵明。遠聽林壑風鳴籟，戲看兒童草鼓筝。
和答諸兄弟四首  其四 張守  西湖
通塞升沈亦偶然，山林高卧更稱賢。似聞小築西湖上，擇勝渾輸一著先。
族叔祖示四絕句次韻  其一 張守 
摧頽病鶴怕乘軒，歸路風帆任渺然。環堵故能容兩膝，掃除荒徑老斜川。
族叔祖示四絕句次韻  其二 張守 
不樂從軍學仲宣，那能辟穀慕飛僊。直緣衰病干明主，乞得南窗一覺眠。
族叔祖示四絕句次韻  其三 張守 
衰懷底物能陶寫，社舞村歌眼暫明。誰似玉人供巧笑，不勞長笛與哀筝。
族叔祖示四絕句次韻  其四 張守 
追陪杖履已悠然，把玩詩篇更覺賢。局上頻煩問瓜葛，吟邊端不敢争先。
送客 張守 
南渡登舟即水仙，西垣有客思悠然。因君相問爲官意，不買毘陵附郭田。
雙蓮閣 張守 
小閣幽深枕淺波，直疑湘水見英娥。不將詩酒頻料理，奈此風前二妙何。
花塢 張守 
意匠潛符造物工，笑談花塢出榛叢。風條日萼隨時看，須信春藏指掌中。
桂齋 張守 
月裏移根傍小齋，不惟收子看花開。搗香篩辣歸春甕，凖擬高人勝士來。
蘭室 張守 
分得騷人九畹香，時人不服更幽芳。小窗低户維摩室，苒苒奇芬春晝長。
夢室 張守 
笑取功名指顧間，歸來心與倦雲閑。閉關不作南柯想，睡起香凝金愽山。
罷酒 張守 
罷酒尋花涉斷磯，顛躋猶復强褰衣。可憐醉眼無分别，却把傍邊柳折歸。
圭沼 張守 
方銳新池卧介圭，水光如玉夜騰輝。不應只作韓侯覲，更喜姬公著袞衣。
人惠方竹杖 張守 
多病扶笻老自便，得君方竹更輕堅。平生正以方爲累，擬付山僧任削圓。
菖蒲澗 張守 
蟠根带石傲年芳，秋雨春風拂水長。不用引年勞服食，相公勲業似汾陽。
題崔慤畫 張守 
風折枯荷蘆葦秋，蕭蕭鸂鶒上沙洲。關心滿眼江湖趣，何日扁舟得自由。
建炎丞相呂忠穆公退老堂詩  其一 張守 
大老歸周慶有源，中興吾宋屬雲孫。五龍夾日三辰正，一虎當溪百獸奔。何事雲山遽招隱，向來金鼎厭調元。追鋒早晚求黄髪，三徑還荒靖節園。
建炎丞相呂忠穆公退老堂詩  其二 張守 
聞道抽身向急流，海邊暫艤濟川舟。功存社稷推元老，人向漁樵識故侯。綠野江山供笑傲，赤松儔侶伴淹留。閑棋小酌懷疇昔，清夢時追杖履遊。
席大光邀同賦墨梅花  其一 張守 
鏤冰斵雪賦精神，不受丹青一點塵。施粉故應嫌太白，謾憑水墨見天真。
席大光邀同賦墨梅花  其二 張守 
騷人洗硯試松煙，造化鑪錘貯筆端。春破南枝入詩眼，句成祇許畫中看。
席大光邀同賦墨梅花  其三 張守 
笑揮墨妙當鉛華，真是天然玉雪花。月冷霜清春不管，一枝寒影墮溪斜。
席大光邀同賦墨梅花  其四 張守  西湖
墨白何妨俗眼疑，寫真妙處足天機。橫斜疏影黄昏月，貌盡西湖處士詩。
席大光邀同賦墨梅花  其五 張守 
墨竹文翁舊寫真，墨梅顔子更超群。我家幸有篔簹谷，乞取冰姿伴此君。
席大光邀同賦墨梅花  其六 張守 
故園雪樹想彫零，卻向毫端見典型。夢破江南愁絕處，前村煙迥雨冥冥。
魚樂亭 張守 
乃公倦經綸，結□俯滄浪。風波不到處，修鱗自徜祥。一與芳餌辭，此樂殊未央。借問那得知，吾人亦相忘。
暮步至江上 呂本中 
客事久輸鸚鵡盃，春愁如接鳳凰臺。樹陰不礙帆影過，雨氣却隨潮信来。山似故人堪對飲，花如遺恨不重開。雪籬風榭年年事，辜負風光取次回。
題張君墨竹 呂本中 
張卿畫竹今成癖，笑語揮毫不作難。欻見高標起蕭瑟，坐令炎暑變荒寒。筆頭似有千年韻，胸次猶須萬斛寛。歲晚雪霜君記取，此君懷抱要重看。
陰 呂本中 
涼風森爽遽如許，天氣蕭條殊未佳。密逕留陰□□竹，敗畦藏雨鬬蛙蟆。碧雲莫合人千里，丹鳳□□天一涯。唯有雙叢庭下菊，殷勤還作去年花。
符離諸賢詩 呂本中 
窮居日荒涼，杜門與世絕。親故日夜疏，詩書固宜缺。符離雖陋邦，賢士稍羅列。德操青雲器，議論輩前哲。外貌發英華，中心瑩冰雪。介然特立士，勁氣剛于鐵。攘臂辯是非，孰能逃區别。信民粹而和，名利誠難悅。汩沒稠人中，獨抱雲松節。偉哉二三子，實乃邦家傑。我来從之游，內顧慙疏拙。欣然對三益，放懷歌數闋。已矣不須言，渠當爲君說。
德操充之皆約九月間見過今皆未至扶杖出門悠然有感 呂本中 
病着文書懶出門，偶扶藜杖看行雲。屋頭日在轉花影，水面風来散縠紋。不厭莫城千嶂合，稍令明月萬家分。小庭留得清秋在，已見霜紅未見君。
遊劉氏園 呂本中 
暖日温風破淺寒，短青無數簇幽蘭。三年止酒償春意，可忍花梢带面看。
上元 呂本中 
步屧荒園日已昏，呼兒當逕掃苔痕。春愁不作遊人地，細雨殘梅過上元。
柳 呂本中 
含烟带雨過平橋，嫋嫋千絲復萬條。張令當年緣底事，風流才似女兒腰。
喜雨 呂本中 
天乞幽人一夜涼，故教微雨送斜陽。暝陰籠樹山更好，爽氣侵人土自香。多病不眠唯藥裹，居閑長坐只繩牀。五年謬作江湖客，幾對鱸魚憶故鄉。
舍東舊有花數百株自去歲大雨道路阻絕不復可尋感歎成詩 呂本中 
無數新花替舊叢，兔葵高卧占春風。向来桃李成蹊處，今在陂塘渺莽中。
送文潛歸因成一絕奉寄 呂本中 
水天空闊片帆開，野岸蕭條送騎回。重到張公泊船處，小亭春在鎖青苔。
謝人送牡丹 呂本中 
晚風初染嫩鵝黄，小雨仍添百和香。折與病夫元不稱，玉瓶留待冶游郎。
宿州初暑 呂本中 
暑氣侵人始欲愁，簞瓢窮巷不堪憂。亂蟬泊雨林塘静，密逕吹花草樹幽。春盡茅簷深着燕，日高田水故飛鷗。莫欺湫隘無餘地，待借元龍百尺樓。
夏日書事 呂本中 
小行畏蛇蝎，端坐困蚊蚋。終日方丈間，茫然豈唯供。病本兼恐添，藥費小園新。雨餘蔬畦共，飽聞譍門柳。清陰妙無對，便思攜杖往。行歌當游戲。千秋陶淵明，此意渠亦會。
寄吉州若谷叔 呂本中 
念我江西老斵輪，久無漫鼻與揮斤。千金莫買蛾眉笑，留寄溪堂病主人。
寄汪信民 呂本中 
萬里江南雨外船，長腰秔米縮頭鯿。廣文繋馬無由去，更有何人贈酒錢。
同諸子游城東園 呂本中 
昔聞城東園，欲往常不款。今来天氣佳，茶甌起衰懶。杖藜出門去，如膜開病眼。木葉犯新霜，瓜田带餘暖。川源疑有無，風雲遞舒卷。不期魚鳥會，偶逐鷗鷺遠。淺水亂菰蒲，荒亭秀苔蘚。青山近在望，更悟秋意晚。同行二三子，詩語各蕭散。不愁罰觴難，苦恨白日短。千秋高陽池，令人憶山簡。
楊道孚墨竹歌 呂本中 
君不見渭川之陰卧龍横千秋，貌取者誰文湖州。十年筆意閉黄壤，只今妙手唯楊侯。楊侯畫竹盡真跡，功奪造化令人愁。滿堂迴頭看下筆，擾擾雲烟亂晴日。大叢縱横高入雲，斜風落葉秋紛紛。小叢欹傾病無力，傍水長根走蒼石。門前車馬汗成川，何得陰風動高壁。楊侯嘻笑辭未工，此意不與丹青同。粉黛初數無一錢費，酒炙能使千家空。襪材遠寄動盈屋，我子畫無由窮。剡溪寒藤不難致，須君放手爲雙叢。須君放手爲雙叢，與我俱隱南山中。
謝無逸秦處度諸人皆許省試後見訪冬夜有懷作此詩寄之 呂本中 
八年去東都，觸事無一好。沈綿淹歲時，憂虞滿懷抱。欲歸故里閭，稀復舊耆老。悠悠歲欲盡，忽忽身向老。小堂佳有餘，所恨来不早。饑蟲語夜霜，疏星亂衰草。支撐壞壁高，側轉寒木小。詩書久棄置，詞林迹如掃。佳人何時来，路遠音信少。庭前冬開花，扶杖起千繞。春風回馬首，清尊待君倒。先期留酒錢，仍須具梨棗。
歲晚 呂本中 
野竹新開徑，疏籬自著行。暮寒收雨雪，落日散牛羊。生事顔公拙，才名謝奕狂。藥囊無奈汝，春到莫相妨。
晚步至江上 呂本中 
浦口生春綠未酣，南山初見碧嶃巖。風聲入樹翻歸鳥，月影浮江倒客帆。破甑不堪充酒券，短蓑真欲換朝衫。往来泥雨城南路，可見輕鷗定不凡。
訪晁進道歸 呂本中 
樹陰殘雪半成泥，尚想狂花一尺圍。小雨似酥黄草盡，澄江如練白鷗飛。未辭酒炙爲公費，政恐親知見面稀。南市津頭行艓子，無人識我醉中歸。
怨歌行 呂本中 
借君手中板，爲君歌一辭。辭中宛轉君不曉，爲君說盡長相思。輕霜夜度吳城暖，楓葉蘆花秋意晚。萬里春隨驛使歸，十年夢逐佳人遠。當時笑語似兒劇，象牀玉手無消息。古岸風江千里船，咫尺春愁那得憐。君不見信陵門下客，侯嬴不用今頭白。
雪盡 呂本中 
雪盡寒仍在，園荒春欲歸。晴空落雁小，古木聚鵶稀。肺病猶堪酒，囊空合典衣。碧雲愁不見，千里故山薇。
三月一日泊舟宿州城外因縱步至城北遂過天慶觀道士留飲乃歸 呂本中 
冰霜連暮春，既雨寒愈重。扁舟纜荒亭，淺水咽微凍。今晨稍和柔，始覺芳意動。經旬厭拘束，樂事須一縱。籃輿無俗情，鴟夷當賓從。千花犯濃雲，紅紫相餞送。未知滕薛長，乃若鄒魯鬨。娉婷北門柳，别淚作凄痛。陵陂少荒蕪，亦未妨耕種。道人喜我来，清談破昏夢。彈琴不須弦，風林助吟諷。嫰玉擣香秔，浮蛆撥春甕。嘉蔬剪朝露，奇果市新貢。西鄰亦可人，明窗碾雙鳳。人生一飽適，此外更何用。七年城北交，事與朱阮共。長詩不成篇，臨行當三弄。瓊瑶報木桃，爲子末後供。
宿青陽驛 呂本中 
燈火客帆盡，人烟村市幽。晚風號古木，高岸束黄流。物色淮山近，春光霧雨愁。棲遲舊游地，来豁十年憂。
游南山歸簡張嘉父博士 呂本中 
吾生復何往，樂事亦匆匆。寶塔千帆外，春城萬壑中。亂花緣側逕，晚照落晴空。坐想西倉老，掀髯一笑同。
書懷 呂本中 
拄腹文章未補饑，積瘕潛愧不堪悲。兒曹怪我疏愚甚，不見田光盛壯時。
客居書懷奉寄介然若谷才仲兼簡信民 呂本中 
客愁如長河，浩蕩去不息。未来已相關，千里在咫尺。抱疾寄他鄉，終年守岑寂。中虛耗神志，內熱損筋力。長虞二豎攖，復有寒餒廹。怪渠甑上煙，愧爾囊中帛。平生所讀書，已如不相識。坐貽鄉黨笑，敢辭塵埃没。舊游今幾時，轉眄忽陳迹。死者不復見，墓草春已碧。生者天一涯，未免陳蔡厄。兒曹乳臭在，瞑目分黑白。雖無未見書，頗多雌黄筆。出言輒周孔，而不辨菽麥。啾啾要酬和，內顧頗牽率。坐令懷抱惡，更覺天宇窄。忽忽十年事，俯仰同戲劇。從来肺腑親，翻手胡與越。獨餘二三子，肝膽猶鐵石。尚怪東郭貧，亦訝懷祖黠。西軒来何時，簞瓢共饑渴。念君不能已，一飯再三噎。誰能明予心，皎皎霜夜月。
小園 呂本中 
小園常在眼，春事已天涯。雨暗堤前路，苔深林外家。曲池通小徑，密樹隱殘花。長愧隣翁酒，囊空尚可賖。
謁雍道士 呂本中 
紛紛乾沒混泥沙，暫遣塵言掛齒牙。妙畫已歸三語掾，壯游空記五侯家。古壇背日藏芳草，小樹留春放晚花。能共山翁同活計，隔林分聽一池蛙。
春日即事二首  其一 呂本中 
隱几虛堂俗客稀，片心真與道相宜。風搖柳带千絲亂，雨勒花心十日期。瘦病才蘇休强酒，良辰雖好少題詩。賈生詞賦常流落，歸去来兮在幾時。
春日即事二首  其二 呂本中 
病起多情白日遲，强来庭下探花期。雪消池館初春後，人倚欄干欲暮時。亂蝶狂蜂俱有意，兔葵燕麥自無知。池邉垂柳腰肢活，折盡長條爲寄誰。
寄前鎮西楊法曹 呂本中 
楊子文章老更新，狂吟寡和過陽春。雙聲疊韻俱難敵，指物程形似有神。畫馬已無韓幹肉，草書真得伯英筋。可憐一首閑居賦，解道連蜷能幾人。
飲酒 呂本中 
人生百歲能幾何，顧我把酒胡不歌。窮通大抵夢南柯，我復夢中多蹉跎。自古英雄亦何有，往事紛紛不如酒。嗟予真得酒中趣，幾度尊前揖星斗。病起槐陰鸚已老，今日相逢還草草。匆匆數日是行人，且向尊前一傾倒。人生樂事亦難并，明月清風况都好。
讀史 呂本中 
陳壽謂諸葛，將略非所長。私恨寫青史，千古何茫茫。謗議終自破，公論不可當。是非倘可定，青蠅果何傷。
戲呈七十七叔 呂本中 
大阮愛我詩，謂我能詩矣。我詩来無極，愛之終不已。吾非聖者也，但智慮多耳。賜始可言詩，吾智由商起。
偶作 呂本中 
去年芳草又萋萋，休歎王孫猶未歸。更見春深送春雁，三三兩兩傍雲飛。
謁陶朱公廟 呂本中 
悠悠千載五湖心，古廟無人鎖綠陰。爲問功成肥遯後，不知何術累千金。
睡 呂本中 
終日題詩詩不成，融融午睡夢頻驚。覺來心緒都無事，牆外啼鶯一兩聲。
夢 呂本中 
夢入長安道，萋萋盡春草。覺来春已去，一片池塘好。
讀陶元亮傳  其一 呂本中 
我愛陶彭澤，解言歸去来。醉眠猶遣客，却使世人猜。
讀陶元亮傳  其二 呂本中 
我愛陶彭澤，不求弦上聲。琴中如有趣，曾遣幾人聽。
寄璧上人 呂本中 
出門厭交情，袖手看世故。紛紛駒過隙，忽忽豹隱霧。生平喜退縮，未到心已悟。尚餘好事人，相就討新句。雖非琢肝腎，終自費調護。君看雪霜根，豈受桃李妬。胥疏老支離，骯髒舊賓傅。何由兩行纒，遠泛一大瓠。從君乞妙語，一洗詩酒汚。
寄璧公道友 呂本中 
符離城裏相逢處，酒肉如山放手空。已見神通過鶖子，未應鮮健勝龐公。且尋扇子舊頭角，一任杏花能白紅。破箬笠前江萬里，無人曾識此家風。
用前韻寄商老 呂本中  长江
先生昔據道玄峰，咳唾珠玉家爲空。只今江西二三子，可到元和六七公。雙髩只期他日白，千花猶是去年紅。須君吸盡西江水，不假扶搖萬里風。
又寄無逸信民 呂本中 
文字撐腸不療窮，詩来想見左書空。雖非問道暏狂屈，猶勝遺書訪子公。銀杯久拚浮大白，桃花且看舒小紅。記取浮盃無剩語，他年說似馬牛風。
奉答璧公兼簡諸友 呂本中 
江山取别太匆匆，對面難尋一段空。顧我自無黄閣様，如君合是黑頭公。客塵袞袞催前浪，俗眼紛紛替舊紅。炙日茅簷那接膝，重来肯借一帆風。
得李去言詩次韻答之 呂本中 
歌呼屢回曹相國，牋書或似魏司空。半生懷抱向餘子，千載風流獨此公。未用反身藏白黑，更須着眼辨青紅。無人與助求田費，雅稱謝家林下風。
督山伯蕭遠和詩并示舍弟 呂本中 
愛閑多病老封戎，看子垂天上碧空。懶惰未須攀此老，典刑政爾賴諸公。鬚如震澤三春淥，詩似芙蕖五月紅。坐此逃禪夫可恕，不應獨許我乘風。
用寄璧上人韻寄范元實趙才仲及從叔知止兼率山伯同賦 呂本中 
故人瓶錫各西東，吾道從来冀北空。病去漸于文字懶，南来猶覺歲時公。江回夜雨千巖黒，霜着高林萬葉紅。政好還家君未肯，莫教慚愧北窗風。
夜作呈諸公 呂本中 
風江舞暮帆，野樹散歸鳥。寒燈上壁角，疏星綴林杪。歸來静無事，獨坐搜黙藁。放筆有新功，無人與傾倒。不知新恨多，但覺舊愁少。石鼎倚殘爐，茶煙看清裊。明朝尋酒錢，折簡喚諸老。
山陽寶應道中與汪信民兄弟洪玉父杜子師張益中日夕過從自過高郵不復有此樂也因作此詩寄懷 呂本中 
日日南風沙打圍，掛帆端爲故人回。長空渺渺水無際，遠樹冥冥花自開。疾病久辜鸚鵡杓，江山稍近鳳凰臺。月明雪霽山陰道，尚想王郎乘興來。
春日 呂本中 
春風未雌雄，尊酒自賢聖。燕巢樓閣間，鶯語花柳静。
知止歗傲軒 呂本中 
貪夫九鼎猶不足，淵明一軒長有餘。人生趨向等天壤，鴟嚇腐鼠猜鵷雛。中郎妙處世不識，風期自與常人殊。開軒便有千載韻，友葛天氏無懷徒。坐看松菊換時節，兔葵桃樹紛榮枯。五年却走各南北，千里懷想空煩紆。雙魚沈浮久不至，三径寂寞今何如。文章潦倒付丘壑，疾病蹭蹬思江湖。何時共坐北風裏，煩君小摘園中蔬。
暑夕乍涼二絕  其一 呂本中 
三旬埃鬱得清風，領袖猶飜汗摺紅。已是夢清無俗夢，更移涼簟月明中。
暑夕乍涼二絕  其二 呂本中 
暮蟬蕭瑟下斜陽，已似茅簷氣味長。團扇未須憂棄置，竹奴猶可助清涼。
寄知止二絕  其一 呂本中 
少年樂事未全諳，疾病侵凌已不堪。尚喜步兵頻入夢，夢中猶復似曹南。
寄知止二絕  其二 呂本中 
竹林還往風流絕，剡縣交游氣味疏。今代高人多惜費，千金未抵一行書。
游北李園三絕  其一 呂本中 
雨映煙籠萬竹蟠，枯條高下不堪看。非干秋後多霜露，自是芙蓉不耐寒。
游北李園三絕  其二 呂本中 
去馬來舟絕往還，此中情味却相干。明年知是明寒食，待約花梢月下看。
游北李園三絕  其三 呂本中 
壁間詩字有凝塵，庭下梅梢又作春。獨有城南汪教授，當時同是看花人。
游北李園 呂本中 
小徑縱横出紫苔，綠陰高下綴黄梅。榴花却是多情思，留宿薰風未肯開。
寄李怤去言 呂本中  庐山
東南之望廬山英，李郎落落奇後生。鳳凰麒麟在郊藪，芝蘭玉樹生階庭。文章初如濫觴水，行見萬里通滄溟。汪侯愛君筆不停，謂君詩似秋風清。世間兒子甘縮手，蘇過趙柟俱抗行。少年才氣乃如此，後来定是賢公卿。伊昔先朝文物盛，君家諸父當朝廷。外兄復是不世才，奇祥異瑞相輝映。翻雲覆雨十年後，昏昏醉夢須君醒。我生未壯日向衰，疾病侵凌心已灰。眼中之人不易見，千變百技常追隨。詩書深藏半鼠矢，筆墨高卧封蛛絲。功名已矣付公等，田園肯放吾先歸。
贈汪莘叔野 呂本中 
汪子宦不達，四海漫聲名。有弟極磊落，氣宇和而清。三冬文史足，十年書劍成。出言見瓌穎，府庫森五兵。於身則已拙，泛如池中萍。輕肥置度外，辛苦抱遺經。乃知佳子弟，必由賢父兄。念子初来時，我方疾病攖。相從四寒暑，所歷不可聽。昏昏醉夢裏，得君時一醒。擁爐共殘火，軟語當盃鐺。君亦不我厭，爲我雙眼青。勿云軀幹小，氣吞横海鯨。懸榻念文舉，開逕憶淵明。二子風流遠，感君兄弟情。窮通有時節，此士爾勿輕。
新冬 呂本中 
西風吹禾黍，落日在陋巷。杖藜訪新冬，霜樹眇空曠。人煙村舎西，行旅古原上。晚山晴更好，秀色常在望。居閑得真趣，日欲就疏放。豈惟憎俗徒，庶自免嘲謗。東鄰酒初熟，清香亂盆盎。徑須騎牆頭，挈榼獻窮狀。吾生足羈旅，久病非少壯。銀杯多羽化，布帆且無恙。雖非陶潛隱，不負徐邈暢。
贈謝無逸 呂本中 
君不見城南千樹桃，君不見澗底百尺松。松生偃蹇卧霜雪，桃李一笑隨春風。百年澗底終自若，桃花猶得暫時紅。嗚呼志士每如此，衡門高卧不見用，心雖無瑕饑欲死。
贈張若虛 呂本中 
病憶江湖去，書無尺寸工。平時窶人子，忽是富家翁。活計呻吟裏，交情夢寐中。獨於張處士，相近數過從。
贈信民 呂本中 
五年客符離，端坐受貧病。從来疏出門，今乃懶成性。官多豪富郎，分明與時競。取醉不論錢，定無塵生甑。豈但相娱樂，頗復自賢聖。汪侯雖官居，笑語怯豪橫。折腰衆人後，瓊林自輝映。背後足官府，眼前謬恭敬。偷閑過草堂，遣興眯眼浄。雖非醉紅裙，清談却差勝。秋高數能來，勿厭阻泥濘。
符離行 呂本中 
符離之民難與居，五年坐此如囚拘。比屋生涯但剽劫，諸生學問只鄉閭。南鄰經年不相見，北里雖見復粗疏。窄衣小帽走塵土，也復生貌施襟裾。對此自然憂氣滿，疾病日益何由除。君不見圖經所記又可哀，此州自古無賢才。
探梅呈汪信民 呂本中 
縞带銀杯欲着塵，小園幽樹已含春。風流王謝佳公子，臭味曹劉入幕賓。細朵定無泥土涴，暗香猶带雪霜新。剩摩枵腹搜奇句，去惱城南得定人。
奉懷張公潛舍人二首  其一 呂本中 
顔子置身陋巷，屈原放跡江湖。何似我公歸去，馬羸不厭長途。
奉懷張公潛舍人二首  其二 呂本中 
腕中有萬斛力，胸次乃千頃陂。字畫顔行楊草，文章韓筆杜詩。
答無逸惠書 呂本中 
三年讀書少餘味，燈火可親病爲祟。謝侯好事憐我窮，時遣雙魚問憔悴。交情乃似親骨肉，學行坐越諸公輩。胸中萬卷書屈蟠，少日力戰登詩壇。下帷卻掃謝俗子，凍吟不管兒號寒。只今食粥已數月，千慮百憂煩筆端。高才本是棟梁器，苦語終無儒生酸。樂章短句又清絕，陶寫萬象嘲江山。江南草木不得閑，問君何爲愁肺肝。十年行坐想風采，千里魂夢勞追攀。我無良田歸不得，忍窮氣味君應識。囊貯未了歲寒計，學道空愧琳與璧。交親零落半鬼錄，白日輕去真可惜。終朝撥火煮蘆菔，南山之南待君喫。
寄知止才仲 呂本中 
一門叔父到卿好，中表弟兄惟爾賢。往事關心空自語，新詩好句與誰傳。溪山已近堪投老，文史雖窮莫取憐。仲弟墓頭今宿草，爲渠先賦補亡篇。
寄張益中 呂本中 
五年望張子，兀坐四壁空。今晨千里来，如熱濯清風。笑談不改舊，憐我衰病攻。斯人舊豪氣，頗似陳元龍。只今更省事，終歲兩頬紅。何知珊瑚樹，却倚塵埃中。晁侯夙所敬，見渠如見公。網羅枝出脚，遠逐冥冥鴻。同會得玉郎，敲門夜相從。殷勤一盃酒，目送西歸鴻。人生少如意，此樂難再逢。君家老季鷹，高韻留吴淞。風流遠孫在，一櫂何時東。不嫌道里遠，爲我略從容。
元日贈沈宗師四首  其一 呂本中 
東家起傳觴，西家起相喚。我亦了新詩，成此奇一段。念無毫髮益，但見日月換。出門語沈郎，造請我亦漫。
元日贈沈宗師四首  其二 呂本中 
念昔從諸賢，關汪老耆舊。是事今則無，斯人亦難又。爾来見公子，却立兩公後。不倦以終之，可以爲子壽。
元日贈沈宗師四首  其三 呂本中 
沈郎固可人，好善乃天性。迹隨萬事遠，心與一物定。蕭然四立壁，筆墨自温凊。更持孟賁勇，少折楚士脛。
元日贈沈宗師四首  其四 呂本中 
君無綺紈氣，我有冰雪容。相期五石瓠，共濟萬里風。江山秀句在，內子空洞中。還身視塵滓，當有一日功。
梅 呂本中 
南雪看未穏，北風吹已殘。才堪十年夢，不稱一生酸。日月方回首，風霜與凭欄。遲明出謝客，頓覺帽圍寛。
苦陰 呂本中 
破臘冬仍在，逢正陰更頻。寒流未解凍，雪意欲妨春。畏病還疏酒，逃寒懶見人。郊東小桃李，還是一番新。
贈浹上人 呂本中 
一庵便送淵明老，四海共傳摩詰詩。本自妨人枕邊夢，不能陪汝劍頭炊。交游大半饑寒裏，疾病中分少壯時。西寺木魚東寺鼓，三年三見浹闍黎。
正月十二日夜作 呂本中 
春来消息未真傳，久負蒲團一味禪。燈火侵尋作佳境，冰霜偃蹇過新年。江聲悮落三更雨，野色遥看萬斛船。咫尺風光不相貸，忍令好語到愁邊。
咸安公主 呂本中 
漢朝公主歌黄鵠，秦地佳人唱柳枝。想見雲車度沙漠，一盃湩酪酹明妃。
明妃 呂本中 
秦人彊盛時，百戰無逡巡。漢氏失中策，清邊烽燧頻。丈夫不任事，女子去和親。君王爲置酒，單于来奉珍。朝辭漢宫月，暮隨胡地塵。鞍馬白沙暮，旃裘黄草春。人生在相合，不論越與秦。但取眼前好，莫言長苦辛。君看輕薄兒，何殊胡地人。
正月十三日河堤上作 呂本中 
雨着河堤柳着煙，小樓燈火又今年。東風不與行人便，留滯長亭十里船。
昨日晚歸戲成四絕呈子之兼煩轉示進道丈  其一 呂本中 
疏燈欲盡漁商市，小雨似開桃李顔。一夜簷聲鳴甕盎，無人知我坐蒲團。
昨日晚歸戲成四絕呈子之兼煩轉示進道丈  其二 呂本中 
卧疾江邊久未回，懶随兒輩走塵埃。天公尚有餘情在，肯放梅花自在開。
昨日晚歸戲成四絕呈子之兼煩轉示進道丈  其三 呂本中 
春愁故故妨人樂，舊蘚新苔不暫晴。想見江郎閉船卧，滿川風雨報天明。
昨日晚歸戲成四絕呈子之兼煩轉示進道丈  其四 呂本中 
晁卿白髮風流在，肯伴香車作夜遨。借問典衣充戲責，何如沽酒喚吾曹。
上元夜招沈宗師不至聞已赴郡會作二絕戲之  其一 呂本中 
燈火滿城公不來，爲公雕句洗塵埃。春愁不到城西寺，更約梅花緩緩開。
上元夜招沈宗師不至聞已赴郡會作二絕戲之  其二 呂本中 
白酒紅燈稱意春，知公未免踏黄塵。繩牀好在休相憶，輸與瑯琊浹上人。
浹上座求枯木庵詩戲成兩絕贈之  其一 呂本中 
枯木庵中浹道人，百年無影卧輪囷。未須特地通身去，放取枝條自在春。
浹上座求枯木庵詩戲成兩絕贈之  其二 呂本中 
前身石霜後身浹，如印印泥風去塵。認得當時侍者意，無人知是密庵人。
正月末雪中小酌 呂本中 
柳着河冰雪着船，小桃應誤取春憐。牀頭有酒須君醉，又廢蒲團一夜禪。
次韻張生 呂本中 
密庵居士渠不識，齒髮則衰心未然。樽下不知公子貴，酒中差覺孟生賢。已吞舌本三千丈，却住人間五百年。觸忤風光君莫怪，棒頭無地可逃禪。
追成舊作 呂本中 
滿江風月一船霜，無計留君只自狂。燈火隔簾香隔坐，無人知是竹枝娘。
久不得才仲書因成二絕寄之  其一 呂本中 
望大趙書如渇驥，憶老汪膠無續弦。看徧江南與江北，小屏微雨是斜川。
久不得才仲書因成二絕寄之  其二 呂本中  长江
病去詩無一點塵，亦知摩詰是前身。憐君更似西江水，合伴倚松庵裏人。
晚晴 呂本中 
斜陽入花柳，渾欲不勝情。春事乃如此，病軀安得平。尚堪衝宿酒，復作快新晴。荒簷足烏鳥，莫厭晚来聲。
連日與一上人會話密庵清坐附火乃有山居氣息因成一詩奉呈 呂本中 
春風吹茅簷，落日半花柳。餘寒盛氣來，佳辰爲誰有。公来但黙坐，有味皆可口。端如列鼎食，衣被以醇酒。煩言不知要，實自費斗藪。南泉山下人，了不計可否。山柴晚復焰，當爲一舉手。荒江甚泬寥，此味亦長久。不嫌薰病眼，重當爲公取。
一上人屢言瑯琊南塔之勝予蓋樂之而未能往也 呂本中 
二頃良田一畝宫，好山當自屬林公。須君留我卓錐地，安聽颼飀萬壑風。
夜坐有懷 呂本中 
西還豈不好，本自乏周旋。道有魯一變，歲無官九遷。疾風驚半夜，惡况極今年。咫尺沙頭路，猶堪着釣船。
晚春即事 呂本中 
春色不自惜，曉寒摧折之。殘花带雨去，薄酒信風吹。尚有尋行債，初無了事癡。論詩得奇味，當使阿戎知。
廣陵道中寒食日  其一 呂本中  长江
風雨屬連春事休，碧鱗三尺薦行舟。短牆不見桃花面，付與長江自在流。
廣陵道中寒食日  其二 呂本中 
南來消息不真傳，正恐相逢却未然。何處青帘足沽酒，粥香餳白是今年。
就甯子儀求酒 呂本中 
鼻息咈然君莫驚，饑腸渠自作雷鳴。須公一勺羔兒酒，伴我夜窗聽雨聲。
廣陵 呂本中 
往來六十里，各是一江郊。柳色團渦岸，春風揚子橋。好山當斷岸，野鳥度空巢。一任雷塘路，暮天風雨號。
沈宗師甚喜江梅而微貶酴醿因成一絕 呂本中 
淡綠衣裳玉作粧，好風涼月自相當。沈郎笑汝多情在，不似江梅滿意香。
勸張李二君酒 呂本中 
張侯好詩如好色，不敢爲主而爲客。李侯好酒如好詩，心雖甚壯無人知。兩侯風味俱不惡，如芙蓉與木芍藥。午窗留客看筆快，曉枕無人猶睡着。廣袖漸變天寶粧，大字不作元和脚。世人譏笑乃其分，政是仍叔之子弱。病夫坐隱無所求，荒簷斷雨鳴春鳩。爐烟未盡消百憂，恨不緩带從公游。何時清江横小舟，與公一醉荻花秋，却来密庵参牧牛。
庵居 呂本中 
鳥語花香變夕陰，稍閑復恐病相尋。正應獨有江山分，素自都無廊廟心。堂上老親雙白髪，門前稚子舊青衿。兒曹不會庵居意，古澗寒泉疑至今。
小園即事 呂本中 
千花老無蹤，衆草来可喜。欣然得幽尋，我亦病良已。飛飛兩蝴蝶，不悟塵士裏。禽聲甚可人，亦似相汝爾。人生貴愜志，不必須甚羙。三年白沙詩，已費千幅紙。問君何所樂，赤手費磨洗。短屏看遠山，心作千萬里。此豈畫者功，實自一念起。君當如是觀，在此不在彼。
登舟 呂本中 
夜雨曉猶滴，怒風晴更吹。已無行役念，寧有别離悲。舟楫三年路，江山一月期。東庵舊還往，不廢百篇詩。
張褘秀才乞詩 呂本中 
白蓮庵中張居士，夢斷世間風馬牛。風塵表物自無意，神仙中人聊與游。澄江似趁北城曉，苦雨不放南山秋。君當先行我繼往，向吳亭東留小舟。
效古樂府三首  其一 呂本中  长江
君住長江邊，妾上長江去。長江日夜流，相思不相顧。
效古樂府三首  其二 呂本中  长江
長江日夜流，妾心終不改。誰謂江頭人，相思不相待。
效古樂府三首  其三 呂本中 
東家石榴紅，西家石榴紫。俱是一種花，同生不同死。
讀太真外傳 呂本中 
上盡馬嵬路，東風吹舊京。乾坤已新主，草木自秋聲。錦襪千年恨，皇輿萬里程。寧知挽船士，亦有别離情。
簡甯子儀二絕  其一 呂本中 
只恐老去被花惱，更欲忘憂須酒澆。何似山堂病居士，閉門高枕過春朝。
簡甯子儀二絕  其二 呂本中 
新晴欲上南樓月，柳可藏鵶水蘸牆。無限客愁芳草裏，不知風雨阻斜陽。
書寄浹上人 呂本中 
胸中無一毫事，筆下有千斛力。走徧江南江北山，滿堂禪和不相識。